BJC วิ่งต่อ 2% ลุ้นกำไรปี 61 โตแตะ 6.4 พันลบ. รับยอดขายพุ่ง-ขยายสาขาต่อเนื่อง
BJC วิ่งต่อ 2% ลุ้นกำไรปี 61 โตแตะ 6.4 พันลบ. รับยอดขายพุ่ง-ขยายสาขาต่อเนื่อง ล่าสุด ณ เวลา 10.24 น. อยู่ที่ระดับ 50.75 บาท บวก 1 บาท หรือ 2.01% สูงสุดที่ระดับ 51 บาท ต่ำสุดที่ระดับ 49.75 บาท ด้วยมูลค่าการซื้อขาย 290.57 ล้านบาท
7 ก.พ. 2562

ผู้สื่อข่าวรายงานว่า ราคาหุ้น บริษัท เบอร์ลี่ ยุคเกอร์ จำกัด (มหาชน) หรือ BJC ณ เวลา 10.24 น. อยู่ที่ระดับ 50.75 บาท บวก 1 บาท หรือ 2.01% สูงสุดที่ระดับ 51 บาท ต่ำสุดที่ระดับ 49.75 บาท ด้วยมูลค่าการซื้อขาย 290.57 ล้านบาท

ด้านบล.เคทีซีมิโก้ ระบุในบทวิเคราะห์ แนะนำ “ซื้อ” ให้ราคาเป้าหมาย 64 บาทต่อหุ้น โดยประเมินว่า กำไรปกติของ BJC ในปี 2561 เติบโต 12% จากปีก่อน ขณะที่กำไรสุทธิเติบโต 23% เทียบกับช่วงเดียวกันของปีก่อน และจากเศรษฐกิจที่ฟื้นตัวและการขยายสาขา จะหนุนให้กำไรปกติเติบโต 14% ในปี 2562
โดยการขยายสาขาของธุรกิจค้าปลีก และยอดขายที่ดีขึ้นตามการฟื้นตัวของเศรษฐกิจ รวมถึงกำไรจากธุรกิจบรรจุภัณฑ์ที่คาดว่าจะกลับมาฟื้นตัวจะเป็นปัจจัยหลักที่หนุนกำไรให้ BJC ในปี 2562 ราคาหุ้นซื้อขายที่ระดับ PE 29 เท่า (-0.6 S.D.) ในปี 2562E (ซึ่งอยู่ในระดับใกล้เคียงค่า PE เฉลี่ยย้อนหลัง 5 ปี ของหุ้นในกลุ่มพาณิชย์ที่ 30 เท่า) และโอกาสที่บริษัทจะขยายธุรกิจในตลาดอินโดจีน ทำให้ BJC ยังดูเป็นหุ้นที่น่าสนใจ